Galaxy Watch 9 lækket med nyt look – men den største nyhed sidder ikke udenpå

Samsung Galaxy Watch 9 nærmer sig – og hvis de seneste læk holder, skal man ikke forvente en designrevolution. De nye billeder, der blandt andet er delt af 9to5Google og Android Headlines, viser et ur, der fortsætter Samsungs seneste designlinje: en rund skærm placeret i en mere kantet urkasse. Det giver stadig Galaxy Watch et mere markant udtryk end mange klassiske smartwatches, men ændringerne ser ud til at være små.

Til gengæld får uret tilsyneladende nye farver, nye remme og et mere afdæmpet metal-look. De lækkede pressebilleder viser blandt andet lyse og mørke sølvfarver samt en næsten sort variant med remme i hvid, grøn og mørk blå. Det er det dog næppe farverne, der bliver det vigtigste.

Mere sundhed, mere træning

De største nyheder ser ud til at ligge i softwaren. Lækkede billeder peger på nye træningstyper, flere sundhedsmålinger og en opdateret udgave af Samsung Health. Blandt nyhederne ses blandt andet en ny “trail run”-funktion, nye sundhedsmarkører og en “friskere” brugergrænseflade. Det tyder på, at Samsung vil gøre Galaxy Watch 9 mere relevant for brugere, der vil have mere ud af uret end notifikationer, skridttæller og søvnmåling.

Det er især vigtigt, fordi smartwatch-markedet i stigende grad handler om netop sundhed. Batteritid, design og pris betyder stadig meget, men for mange forbrugere er spørgsmålet blevet enkelt: Kan uret faktisk give mig brugbare data om min krop og træning?

Galaxy Watch 9 ventes ifølge lækket i størrelserne 40 og 44 millimeter. Der spekuleres også i en prisstigning og en ny Snapdragon Wear Elite-chip, men de oplysninger fremgår ikke direkte af billederne og bør derfor tages med forbehold.

Samsung har endnu ikke præsenteret Galaxy Watch 9 officielt.

Galaxy Watch 9 lækket med nyt look – men den største nyhed sidder ikke udenpå